## L’Institut Valencià de Cultura convoca els Premis de les Arts Escèniques Valencianes 2024

*** S’establixen 21 categories a concurs, a més del premi d’honor en reconeixement a la trajectòria professional del guardonat
* Com a novetat enguany s’inclou els premis al millor espectacle musical i a la millor proposta de noves aportacions escèniques
* El període d’inscripció finalitza el 6 d’agost de 2024**

La Conselleria d’Educació, Cultura, Universitats i Ocupació convoca, a través de l’Institut Valencià de Cultura (IVC), els Premis de les Arts Escèniques Valencianes 2024, la cerimònia d’entrega dels quals tindrà lloc el 4 de novembre en el Teatre Principal de València.

L’objectiu d’estos premis és reconéixer i donar visibilitat als professionals de l’escena valenciana, així com incentivar la circulació de la producció escènica fora i dins de la Comunitat Valenciana.

Com a novetat, enguany s’inclouen dos categories a les ja existents: el premi al millor espectacle musical i a la millor proposta de noves aportacions escèniques.

El primer respon al creixement experimentat en la quantitat de propostes d’espectacles musicals i els grans resultats tant de públic com en reconeixement quant a crítica i altres guardons.

D’altra banda, amb el premi a la millor proposta de noves aportacions escèniques es vol posar el valor en les propostes artístiques que impacten en el públic més enllà de l’escena, bé per la seua intenció de mediació o perquè proposen dispositius escènics participatius i/o renovadors.

D’esta manera, els premis inclouen en esta edició 21 categories a concurs, a més del premi d’honor atorgat a una persona, companyia, societat, associació o institució per la seua contribució a les arts escèniques valencianes al llarg de la seua trajectòria professional.

El període d’inscripció finalitza el dimarts, 6 d’agost de 2024, i la inscripció es farà a través d’este [formulari](https://forms.gle/KBZ49CMGbGQ2byju7).

**Produccions valencianes**

Només es podran inscriure espectacles professionals de producció valenciana, així com els artistes vinculats a estos espectacles que han de ser nascuts, o residents a la Comunitat Valenciana, o bé que hagen participat en un mínim de dos espectacles de producció valenciana des de gener de 2020.

Els espectacles han d’haver sigut estrenats en qualsevol de les sales, carrers o espais de la Comunitat Valenciana entre l’1 de gener de 2023 i el 30 de juny de 2024.

En el cas de les categories de millor espectacle de circ i millor espectacle d’arts de carrer s’amplia el període de temps d’estrena de l’1 de maig de 2022 al 30 de juny de 2024, per a afavorir l’augment d’inscripcions i atendre l’especificitat respecte dels temps de producció d’espectacles propis d’estes dos especialitats.

D’altra banda, no es podrà inscriure de nou un espectacle o un professional que ja haja estat en una convocatòria anterior dels Premis de les Arts Escèniques Valencianes, ni tampoc els espectacles de producció pròpia de les institucions públiques en les categories de millor espectacle de teatre, dansa, espectacle infantil, arts de carrer o circ. No obstant això, els artistes implicats en estes produccions sí que podran participar en la resta de les categories professionals.

Es configuraran dos jurats específics. El primer serà l’encarregat de decidir els nominats o finalistes i el formaran entre cinc i nou personalitats rellevants del món cultural valencià.

El segon, novament compost entre cinc i nou personalitats de l’àmbit cultural valencià, serà l’encarregat de decidir els premiats entre els candidats proposats pel primer jurat.

Es poden consultar les bases en la [web de l’IVC](http://www.ivc.gva.es/).

Fecha: 25/07/2024